རྒྱལ་ཁབ་ཅིག་དང་མི་རིགས་ཤིག་རྩ་མེད་དུ་གཏོང་དགོས་ཚེ་ཐོག་མའི་ལག་པ་བསྲིང་སྟངས་ནི་མི་སེར་རྒྱུད་སྤེལ་དང་མི་རིགས་དེའི་མི་མང་དམངས་ཚོགས་ལ་མགོ་སྐོར་བཏང་སྟེ་གྲོང་ཁྱེར་འཛུགས་སྐྲུན་ཡིན་པ་རེད།དེ་བཞིན་དུ་བོད་དུ་མི་སེར་སྤེལ་བའི་སྲིད་ཇུས་ཐོག་མར་འཛུགས་མཁན་མའོ་ཙེ་ཏུང་ཡིན་པ་དང་།ཁོས་སྤྱི་ལོ་༡༩༥༢ལོར་བོད་རང་སྐྱོང་ལྗོངས་ཟེར་བའི་ས་ཁུལ་དུ་མི་འབོར་ལྡབ་ལྔ་སྤེལ་དགོས་པའི་གྲོས་འགོ་བཏོན་པ་རེད།དེ་དང་བསྟུན་ཏེ་བོད་དུ་ཆེ་ས་ནས་ལམ་བཟོ་བ་དང་ཤིང་བཟོ་བ།ཆུང་ས་ནས་ལྷམ་བཟོ་བ་དང་འཚེམ་བཟོ་བ་སོགས་ལ་ཁ་གཡར་ཏེ་མི་འབོར་ས་ཡ་མང་པོ་གནས་སྤོ་བྱས་ཡོད།མི་འབོར་གནས་སྤོ་བྱེད་སྟངས་ཀྱང་ཆེས་སྡུག་རྩུབ་ཀྱི་རྣམ་པ་ཅན་ཡིན་ཏེ།དབུས་གཙང་དང་མདོ་སྟོད་ཀྱི་ས་ཁུལ་ཁག་ཅིག་ལ།སྤྱི་ཁྱབ་ས་ཁུལ་དྲུག་དང་།རྫོང་ཁག་བདུན་ཅུ་དོན་གཉིས་དབྱེ་སྟེ་བོད་རང་སྐྱོང་ལྗོངས་ཞེས་བཏགས་པ་དང་།མདོ་སྨད་ཀྱི་ཡུལ་སྡེ་ཕྱེད་ཀ་ལྷག་གི་ཐོག་ལ་ཁམས་སྒ་བ་ནང་ཆེན་སོགས་བསྣན་ནས་ས་ཁུལ་གཅིག་དང་།རང་སྐྱོང་ཁུལ་དྲུགརྫོང་ཁག་༣༨དབྱེ་སྟེ་མཚོ་སྔོན་ཞིང་ཆེན་ཞེས་བཏགས།དེ་བཞིན་རྒྱ་ནག་ཟི་ཁྲོན་ཞིང་ཆེན་གྱི་ཁོངས་སུ་ཨ་མདོའི་རྫོང་ཁག་བཅུ་གསུམ་དང་།ཁམས་ཀྱི་རྫོང་ཁག་བཅུ་དགུ་བཅད་ཡོད་པ་དང་།ཀན་སུའི་ཞིང་ཆེན་གྱི་ཁོངས་སུ་ཨ་མདོའི་རྫོང་ཁག་བརྒྱད་དང་།ཡུན་ནན་ཞིང་ཆེན་ཁོངས་སུ་ཁམས་ཀྱི་རྫོང་ཁག་གསུམ་བཅད་བགོས་ཀྱིས།རང་སྐྱོང་ཁུལ་དང་རང་སྐྱོང་རྫོང་གི་མིང་བཏགས་ཡོད་པ་མ་ཟད།ད་དུང་བོད་རྒྱའི་མཚམས་ཀྱི་ཡུལ་སྡེ་མང་དག་ཅིག་ཐད་ཀར་རྒྱ་ནག་གི་རྫོང་ཁག་ཁ་ཤས་ཀྱི་ཁོངས་སུ་ཟླ་སྒྲིལ་བཏང་ཡོད་པ་ནི་ཧམ་སེམས་ཀྱི་མཚེ་བ་གཙིགས་སྟངས་ཤིག་ཅི་ལ་མིན།